b'\n_START_ARTICLE_\nSami Anttila\n_START_SECTION_\nSeuraura\n_START_PARAGRAPH_\nAnttila on Oulun K\xc3\xa4rppien oma kasvatti. Oulun K\xc3\xa4rp\xc3\xa4t 46 ry palkitsi h\xc3\xa4net maaliskuun 2007 kuukauden juniorina. Anttila voitti B-nuorten SM-pronssia vuonna 2011. Seuraavalla kaudella 2011\xe2\x80\x932012 h\xc3\xa4n voitti 27 osumallaan koko B-nuorten SM-sarjan maalip\xc3\xb6rssin ja Anttila palkittiin kauden p\xc3\xa4\xc3\xa4tteeksi Raimo Summanen -palkinnolla sek\xc3\xa4 valittiin t\xc3\xa4hdist\xc3\xb6kent\xc3\xa4lliseen. H\xc3\xa4n oli my\xc3\xb6s kev\xc3\xa4\xc3\xa4n 2012 pudotuspeleiss\xc3\xa4 K\xc3\xa4rppien paras pistemies tehoilla 6+6=12. Kaudella 2012\xe2\x80\x932013 Anttila oli kev\xc3\xa4\xc3\xa4n 2013 pudotuspeleiss\xc3\xa4 viidell\xc3\xa4 osumallaan seuran A-nuorten paras maalintekij\xc3\xa4 Saku M\xc3\xa4enalasen kanssa._NEWLINE_Kaudella 2013\xe2\x80\x932014 Anttila nousi K\xc3\xa4rppien A-nuorten varakapteeniksi. H\xc3\xa4n sijoittui 34 osumallaan koko A-nuorten SM-liigan maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain Lukon Niklas N\xc3\xa4ppi. Pistep\xc3\xb6rssiss\xc3\xa4 Anttila sijoittui kuudenneksi. H\xc3\xa4n jakoi my\xc3\xb6s kev\xc3\xa4\xc3\xa4n 2014 pudotuspeleiss\xc3\xa4 K\xc3\xa4rppien sis\xc3\xa4isen maalip\xc3\xb6rssin voiton seitsem\xc3\xa4ll\xc3\xa4 osumallaan Jesse Puljuj\xc3\xa4rven kanssa. Anttila voitti kauden p\xc3\xa4\xc3\xa4tteeksi A-nuorten SM-hopeaa. H\xc3\xa4net valittiin kauden aikana my\xc3\xb6s sarjan syyskuun 2013 kuukauden pelaajaksi. Kaudella 2014\xe2\x80\x932015 Anttila oli K\xc3\xa4rppien paras pistemies ja sy\xc3\xb6tt\xc3\xa4j\xc3\xa4 tehoilla 29+42=71. H\xc3\xa4n sijoittui koko A-nuorten SM-liigan pistep\xc3\xb6rssiss\xc3\xa4 nelj\xc3\xa4nneksi. Anttila valittiin kauden p\xc3\xa4\xc3\xa4tteeksi sarjan toiseen t\xc3\xa4hdist\xc3\xb6kent\xc3\xa4lliseen. H\xc3\xa4net valittiin kauden aikana my\xc3\xb6s A-nuorten SM-liigan marraskuun 2014 kuukauden pelaajaksi._NEWLINE_Toukokuussa 2015 Anttila teki K\xc3\xa4rppien kanssa 2+1-vuotisen SM-liigasopimuksen. H\xc3\xa4n debytoi ensimm\xc3\xa4isess\xc3\xa4 miesten sarjaottelussaan 6. lokakuuta 2015 Mestarien liigan playoff-ottelussa saksalaista D\xc3\xbcsseldorfer EG:t\xc3\xa4 vastaan. SM-liigadebyyttins\xc3\xa4 Anttila teki 14. lokakuuta 2015 vieraissa Pelicansia vastaan, jolloin h\xc3\xa4n sai j\xc3\xa4\xc3\xa4aikaa 5.46 minuuttia. Reilu viikkoa my\xc3\xb6hemmin K\xc3\xa4rp\xc3\xa4t lainasi Anttilan toistaiseksi voimassa olevalla sopimuksella Mestis-joukkue Kajaanin Hokkiin. H\xc3\xa4n pelasi K\xc3\xa4rppien liigajoukkueessa kauden 2015\xe2\x80\x932016 aikana kaikkiaan kolme runkosarja- ja yhden CHL-ottelun ilman tehopisteit\xc3\xa4. Anttila voitti CHL-hopeaa. H\xc3\xa4n pelasi Hokissa valtaosan kaudestaan ja teki 28 runkosarjaottelussa tehot 5+7=12 ja 17 playoff-ottelussa tehot 2+4=6. Anttila voitti kauden p\xc3\xa4\xc3\xa4tteeksi Mestis-hopeaa._NEWLINE_Kauden 2016\xe2\x80\x932017 kynnyksell\xc3\xa4 K\xc3\xa4rp\xc3\xa4t lainasi Anttilan taas toistaiseksi voimassa olevalla sopimuksella Hokkiin. H\xc3\xa4n pelasi siell\xc3\xa4 kolme ottelua. Lukuisten loukkaantumisten my\xc3\xb6t\xc3\xa4 Anttila palasi kuitenkin syksyn mittaan K\xc3\xa4rppien vahvuuteen. H\xc3\xa4n teki liigauransa avausmaalin 24. marraskuuta 2016 vieraissa Porin \xc3\x84ssi\xc3\xa4 vastaan. Lukemat 0\xe2\x80\x932 syntyi ajassa 9.28 ottelun avauser\xc3\xa4ss\xc3\xa4. Anttila vakiinnutti paikkansa K\xc3\xa4rppien nelosketjussa ja h\xc3\xa4nen tulokaskautensa SM-liigassa toi 42 runkosarjaottelussa tehot 4+3=7 ja kahdessa playoff-ottelussa tehot 1+2=3. SM-liigakauden j\xc3\xa4lkeen Anttila vahvisti seuran A-nuoria pudotuspeleiss\xc3\xa4 ja oli K\xc3\xa4rppien paras sy\xc3\xb6tt\xc3\xa4j\xc3\xa4 viidell\xc3\xa4 sy\xc3\xb6tt\xc3\xb6pisteell\xc3\xa4\xc3\xa4n. Huhtikuussa 2017 seura k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Anttilan kanssa. Marraskuussa 2017 h\xc3\xa4nen sopimustaan jatkettiin kahdella vuodella kev\xc3\xa4\xc3\xa4seen 2020 saakka._NEWLINE_Kaudella 2017\xe2\x80\x932018 Anttila pelasi l\xc3\xa4hinn\xc3\xa4 K\xc3\xa4rppien rotaatiopelaajana ja kokoonpanoon mahtuessaan nelosketjussa. H\xc3\xa4n k\xc3\xa4rsi kauden aikana my\xc3\xb6s loukkaantumisista ja syyskuussa 2017 Anttila joutui yli kuukaudeksi sivuun. H\xc3\xa4net nostettiin toiseen finaaliotteluun Tapparaa vastaan aina K\xc3\xa4rppien kakkosketjuun asti, jossa Anttila korvasi loukkaantuneen Ville Leskisen. H\xc3\xa4n teki K\xc3\xa4rppien 2\xe2\x80\x934-voittoon p\xc3\xa4\xc3\xa4ttyneess\xc3\xa4 ottelussa kaksi sy\xc3\xb6tt\xc3\xb6pistett\xc3\xa4. Anttila pelasi samassa roolissa my\xc3\xb6s joukkueen kauden viimeiseksi j\xc3\xa4\xc3\xa4neess\xc3\xa4 kuudennessa finaaliottelussa. H\xc3\xa4nen kanssaan samassa ketjussa pelasivat Saku M\xc3\xa4enalanen ja Julius Junttila. Anttila voitti kauden p\xc3\xa4\xc3\xa4tteeksi Suomenmestaruuden. Kausi 2018\xe2\x80\x932019 h\xc3\xa4nell\xc3\xa4 osoittautui loukkaantumistenkin vuoksi rikkonaiseksi ja Anttila pelasi useimmiten nelosketjussa. H\xc3\xa4n teki kuitenkin SM-liigan yhden kauden piste-enn\xc3\xa4tyksens\xc3\xa4 tehoilla 1+7=8. Anttila voitti kauden p\xc3\xa4\xc3\xa4tteeksi SM-hopeaa.\n_START_SECTION_\nMaajoukkueura\n_START_PARAGRAPH_\nAnttila on pelannut kymmenen poikien maaottelua.'